SSI คาดปริมาณขายเหล็กแผ่นรีดร้อน-ราคาจะลดลงอีก
SSI คาดปริมาณขายเหล็กแผ่นรีดร้อนใน Q4/58 จะลดลง 25-30% จาก 2.95 แสนตัน ใน Q3/58 ขณะที่คาดว่าราคามีแนวโน้มลดลง รับผลกระทบจากภาวะกำลังการผลิตล้นตลาด
18 พ.ย. 2558

บริษัท สหวิริยาสตีลอินดัสตรี จำกัด (มหาชน) หรือ SSI ระบุว่า สำหรับแนวโน้มของธุรกิจในไตรมาส 4/58 คาดว่าปริมาณขายเหล็กแผ่นรีดร้อนชนิดม้วน (HRC) จะลดลง 25-30% จาก 2.95 แสนตัน ในไตรมาส 3/58 โดย HRC Apparent Steel Supply มีแนวโน้มลดลงประมาณ 13% จากไตรมาสก่อนมาอยู่ที่ประมาณ 1.43 ล้านตัน  ขณะที่ราคา HRC มีแนวโน้มลดลง 13-15% จากไตรมาสก่อนที่มีราคาขายเฉลี่ย 496 เหรียญสหรัฐ/ตัน และคาดว่า HRC Rolling Margin ซึ่งเป็น HRC Spread/ราคาขายเฉลี่ย จะอยู่ที่ประมาณ 16-18% จาก 17.9% ในไตรมาส 3/58   
ทั้งนี้ คาดว่าสถานการณ์ราคาเหล็กในไตรมาส 4/58 ยังคงมีแนวโน้มลดลงจากแรงกดดันเรื่องภาวะกำลังการผลิตที่ล้นตลาดอย่างรุนแรงในจีน ที่ยังมีอยู่อย่างต่อเนื่อง รวมถึงเงินสกุลดอลลาร์สหรัฐที่ยังคงแข็งค่าจากแนวโน้มการปรับขึ้นอัตราดอกเบี้ยของธนาคารกลางสหรัฐ (เฟด) ในอนาคตอันใกล้ ซึ่งเป็นอีกปัจจัยที่อาจส่งผลให้ราคาสินค้าโภคภัณฑ์ปรับตัวลงได้ 